khistorydata/jeongjo-sjw-relations huggingface dataset:
정조 9년
執義李敬一。持平白師謹柳畊。獻納兪漢敬。正言李羽晉啓曰。澤遂爛熳同參於啓能凶慘不道之謀。而只誅其身。王章已失。輿憤未洩。其陰凶情節。其弟萬無不知之理。又況會遂之罪惡。與澤遂。一而二。二而一也。而忍杖不服。遽有酌處之命。有乖獄體。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。李觀源。以啓能之婿。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡爲渠羽翼。糾結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耉輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛熳於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊一席。酬酢於展開書傳。講其文義云者。與相吉澤遂之招。若合符契。卽北一節。乃渠之結案。旣以遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊窮凶極惡。自有天地以來所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之。自我啓之。爲持難之端。其防也固是守法之常也。其啓也豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。煥億之罪。可勝誅哉。性旣妖邪。行且陰譎。勢之所使。甘心附賊。利之所在。不憚賣叔。手勢倐忽。設施陰巧。或有論議之相通。則甘爲紹介於國榮。或有謀計之排布。則一聽國榮之指揮。當國榮沮遏大計之日。四字凶言之疏。受之於國榮者。煥億是已。傳之於德相者。煥億是已。論其負犯。實有浮於德相。而況其疏草初本下語。尤極凶慘。有倍於四字者乎。及其罪惡彰露之日。敢生漫漶彌縫之計。註釋四字。誑惑群心。勸其疏擧之說。旣發於湖獄諸囚之招。海西群不逞之輩。又從而響應。轉相煽動。爲其漸染。以至前日澤白。今日仁京之窮凶劇逆。而腸肚相連。脈絡相貫。若論其根柢窩窟。一則煥億。二則煥億。昨日嚴訊之下。抵賴不服者。究厥情狀。萬萬巧惡。不可不嚴加刑訊。一一取服。而半日平問之餘。反下酌處之命。揆以獄體。寧有是理。請亟寢煥億島配之命。仍令王府。加刑得情。夬施王章。物故罪人衡。卽今番鞫獄之肯綮也。諸賊之根柢也。內以締結廢枳之徒。外而交通妖誕之輩。聚萬財而營巢窟於河東者瑮福。而主張則衡賊也。連三道而定期日於暮春者洋海。而階梯則衡賊也。行凶節次。一一承款。而未及正法。遽爾徑斃。神人之憤。容有極哉。窮凶如此賊。極惡如此賊。則決不可以常例處斷。況且許多逆節。旣皆無辭自服。則便一結案。請物故罪人衡。亟命王府。施以孥戮之典。大逆不道罪人炯采。以遐土凶獰之類。挾左道妖邪之術。專事煽動誑惑。或稱大將元帥。暗自排布。而醞釀有素。托以夢讖。而凶言罔測。腸肚則相連於瑮衡洋福等諸賊。約束則至發於年月日期之凶書。情節旣露。結案已捧。則不可以梟示正刑之律名稍異。有所低昻也。決矣。且況可據已例。不啻斑斑。則今於此賊。獨不施大逆之律乎。請梟示罪人炯采。亟命王府。夬施孥戮之典。正刑罪人福榮。巨猾樂純之種子。元惡國榮之至親。平日讎天怨國之心。包藏已久。內而締結瑮衡。外而交通逆洋。捐萬金而經營。先占巢穴。分三道而嘯聚。至定期日。排布設施。莫非此賊之所主張。而凶謀逆節。不待栲訊。旣已爛熳承款。則論以王章。宜用瑮洋已施之律。而及其正法。只斷以知情。應坐諸人。散配而止。三尺倒置。一國齊憤。請正刑罪人福榮。亟令王府。快施孥戮之典。噫嘻。痛矣。終古亂逆何限。而豈有如今番夏賊之窮凶極惡者哉。語其凶言。則雲海之所不道。論其逆節。則賊鏡之所不爲。見者骨寒。聞者膽掉。實是窮天地亘古今所未聞所未有者也。此豈渠一人之所作爲。一時之所做出。和同之類。必有其人。黨與之討。不容少忽。而旣搜之文書。竝皆付丙。未露之端緖。全不究覈。獄體疎虞。寧不寒心。到今追究之道。惟在於親屬奴傔之及時訊鞫。而章疏之請。俱未蒙允。治逆之律。不當如是。且爲此賊之支屬者。若使一日留置於天壤之間。則今日廷臣。尙可謂有人理臣分乎。只緣臣等不忠無狀。懲討後時。應行适雲之例。尙此得請於半年之後者。其於復讎討賊之義。自顧慙恧。無以抗顔於人世。而尙幸成命之下。少洩神人之憤。及伏見傳敎之下該府者。有夏賊子女囚禁待年之命。臣等驚惶抑鬱。寧欲溘然。夫逆種之待年殄滅。乃指尋常治逆之律文也。今此夏賊。卽是開闢以來所無之逆。其於麟亮之稱兵。鏡虎之凶言。不啻百倍。則古今天下。安有以此賊子女。而有待年與否之可論哉。夏賊之外。豈復有夏賊。而今者逆恭又出。則今日群下之骨驚膽掉。直欲手磔口臠之心。尤有倍於夏賊初出之時矣。噫。彼恭賊。敢於鞫庭。提誦夏賊之凶書。乃以相議勸成納招。又發夏賊所不道之凶言。則梟獍種子。腸肚相連。亦一夏賊。而特其逆節之發露。差有先後耳。千剮萬斫。未足以洩輿憤。收孥瀦宅。不可謂當其律夏賊之變。已用适雲之例。則今於此賊。決不可異同也。明矣。今番之斗恭又出。則一門之內。是有二夏賊也。此非一朝一夕之故。其凶言逆謀。傳襲有素。平日之爛熳酬酢。一室之尋常倡和。推此可知。恭賊正刑之後。一二同情之類。旣無究問之道。而英材斗恒。尙今假息於覆載之間。則夏恭兩賊之黨與同情。萬無不知之理。目今究覈之道。惟在於此。請亟令王府夏賊之親屬奴傔。嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 9년
持平白師謹啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。亟令王府。設鞫得情。夬正王法。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝十三年不着帽。而始仕於殿下。欲展蘊抱之說。尤極萬萬凶慘。且莫重義理倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。小不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。夬正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中。身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。夬施當律。噫。國榮之罪。可勝誅哉。聖上之倚毗何如。恩造何如。而乃敢貪天爲己。恃功自恣。彌天之罪。難貰之惡。實不勝指屈而枚擧也。威福在手。權傾人主。淵膝惟意。鉗制朝紳。八方爭輸貨賄。百官多出門下。上以累聖上則哲之明。下以亂一初淸明之治。擧國臣民。莫不掖腕切齒。而此在渠。猶屬細故耳。噫。宗社大計。莫急於廣儲嗣一事。則爲今日臣子者。其孰無憂歎顒望之心。而惟彼國榮。敢以顔面勢力等語。肆然於章奏之間。又以此事不可再擧之說。咆喝於公座之中。略無顧忌。眩亂聽聞。暗地排布。惟恐陰謀之不售。藉重儒名。至有凶疏之製給。其所以沮遏大計。陰蓄異圖者。究厥心腸。萬萬凶慝。肆市之典。未足以洩神人之憤。而顯戮未加。陰誅先及。臥死牖下。王章未伸。古今天下。寧有是理耶。揆以邦憲。決不可以物故。置而不論。請物故罪人國榮。亟施孥籍之典。煥九。卽一戴頭之逆孽。以德相爲叔。以煥億爲弟。凶頑之性。自來伎倆。妖譎之習。爲世指目。一自今番諸獄之出。貞采之逆節脈絡。咸湊於渠身。德相之凶言註釋。莫諱於訊庭。窮凶情節。綻露無餘。而唯我聖上。過推好生之德。姑置島配之典。渠於生出獄門之後。若有一分嚴畏之心。固當捧頭趲程之不暇。而乃反符同羅卒。遲徊中路。交通書札。求覓衣服。甚至於咆喝邑吏雇人使喚。迂路作行。唯意所欲。噫嘻。痛矣。從古鞫囚何限。而豈有若此賊之放恣獰頑。全無忌憚者乎。以此推之。則渠之平日島腸狼性。眼無國法之狀。尤自難掩。此而置之。則亂賊益復跳踉。凶徒將無懲畏。窮覈鋤治。不容少緩。而拿來拘囚。尙未一問。遽有酌處之命。雖因臺啓。不卽發配。而其窮凶情節。決不可仍因不問。請捕廳罪人煥九。亟令王府。嚴加鞫問。夬正典刑。李魯春之罪。可勝誅哉。當夏賊居銓之日。挺身出氣。扶護汲引。惟恐見枳者。卽一尹得孚。則一自夏賊逆變之後。苟有一分秉彝之心者。纔說尹得孚三字。固當懍然驚心。深惡痛絶之不暇。而噫彼魯春。抑何心腸。投疏付麗。極意營護。營護之不足。至於獎詡。又從以掇拾夏賊之話頭。要作化身之左契。網打之圖。立幟之計。究其旨意。萬萬叵測。卽其現發之跡。已難免於黨與之誅。則渠之鬼蜮之狀。反覆之態。猶是薄物細故。自此以後。世道乖亂。義理晦塞。誠恐難言之憂。迫在朝夕。思之及此。不覺心寒。雖然此豈一魯春所自辦哉。實由於近日以來。隄防漸弛。人心陷溺。乘機跳踉。寔繁有徒。慫慂指使。必有其人。苟欲鋤治。其根本。打破其窩窟。則惟有嚴覈魯春。得其眞贓以爲明正典刑。遏絶亂萌之圖。而不意究覈之前。遽有酌處之命。此固出於我聖上不治而治。欲竝生哉之至仁盛意。而有義理然後有國家。有國家然後有搢紳。今以搢紳之墊溺爲憂。而曲加涵貸於情狀已綻之魯春。使醜類凶徒。無所懲畏。則將不知復出幾箇魯春。寧不大可懼哉。金吾執法之請。實出共公之論。而未蒙允從。群情愈鬱。不意向者保放之命。遽出於特軫庾斃之意。繼以有促令發配之音。噫嘻。此何事也。此何擧也。負犯何等至重。關係何等不輕。而未及窮覈。遽爾酌處。揆以邦憲。寧有是哉。請亟寢李魯春島配之命。仍令王府。還囚南間。設鞫嚴問。期於得情。尹得孚之右袒凶逆。背馳國是。其所負犯。本自難貰夏賊居銓之日。挺身極力。必欲角勝公議。通擬淸塗者專在於得孚。則其平日言議之綢繆。氣機之關通。推此可知。及其復除臺職。投進一疏。傳襲夏賊之口氣。擠陷國邊之諸臣。設心遣辭。昭不可掩。及夫夏賊。爲萬古所無之劇賊。則黨與之誅。宜先得孚。而天網太恢。王章久屈。輿情愈激。以至李魯春事出。則不惟不爲斥絶。乃敢肆然營護。極意獎詡。旨意語脈。如印一本。其跳踉無忌。胡至於此。此而置之。義理晦塞。禍源未杜。難言之慮。不知至於何境。請尹得孚。嚴鞫得情。噫嘻。痛矣。昨秋凶逆。卽是開闢以後所未有所未聞之變。而今春劇賊。又出於一室之內。凡爲此賊之近族者。孰不欲沬血誅討。不與同國乎。況抄選之職。責任何如。揀掄何如。而彼金斗默之名。尙在於旌招之列。前後迭發之論。可見公議所在。而因循歲月。迄未蒙允。同朝之憤。士林之恥。已不勝萬萬抑鬱。而到今事面。與前尤異。斗默之於恭賊。卽係同堂之親。僅免緣坐之律。何可以劇逆之堂。從容置於儒者之淸選。使隄防益壞。輿憤愈激乎。請金斗默抄選之望。亟施刊改之典。新除授掌令姜垣。時在洪忠道溫陽地。掌令宋景煥。時在溫陽地。司諫院司諫李身晦。時在全羅道全州地。請竝斯速乘馹上來事下諭。答府曰。不允。第九件事。亟停勿煩。下諭事依啓。
정조 9년
乙巳九月二十日未時。上御重熙堂。禮房承旨入侍時。左承旨趙興鎭。記事官金孝建金鳳顯李崑秀。以次進伏訖。興鎭曰。明日以動駕相値。故經筵及輪對官頉稟之意。敢達矣。上曰。唯。上曰。近日筵說。不成貌樣。今日次對筵話。無所遺漏。詳細修正事申飭可也。命退。承史以次退出。
정조 9년
行都承旨金尙集坐。左承旨安聖彬坐直。右承旨趙興鎭坐。左副承旨李祖承坐直。右副承旨洪仁浩坐。同副承旨尹尙東坐。注書金孝建仕一員未差。假注書李敬五仕直。事變假注書尹悌東仕。
정조 9년
上詣景慕宮。展拜罷後。奎章閣政院玉堂藥房口傳問安。答曰。知道。還內後。奎章閣政院玉堂藥房口傳問安。答曰。知道。
정조 9년
傳于趙興鎭曰。行首司謁。令攸司科治。
정조 9년
以大司諫朴天衡牌不進罷職傳旨。傳于李祖承曰。只推。
정조 9년
以中官鄭國允拿處傳旨。傳于李祖承曰。分揀。
정조 9년
以李翼晉囚單子。傳于趙興鎭曰。卽爲放送。
정조 9년
以吏曹佐郞申耆禁推傳旨。傳于李祖承曰。分揀。
정조 9년
有政。吏批。判書趙時俊進。參判沈豐之疏批未下。參議金宇鎭進。行都承旨金尙集進。以李家煥爲敦寧都正。李福源爲司譯都提調。沈豐之爲司譯提調。鄭棟爲監察。李存遠爲典籍。
정조 9년
兵批。判書徐有隣進。參判李度默。參議李夔病。參知李祖源入直進。左副承旨李祖承進。以徐行德爲同知。趙時偉爲副摠官。李潤彬爲宣傳官。金養和爲都摠經歷。
정조 9년
趙興鎭。以禮曹言啓曰。觀此慶尙監司鄭昌順。晉州幼學鄭相寅。上言査實狀啓。則論列邑報。時陳已見。以爲鄭相寅之父栻孝親之行。尊周之義。初無先輩狀誌。公家文跡之可據。而只因家庭之傳聞。鄕儒之呈狀。則其所爲言。有難取信。且其遭父喪年歲。與譜牒相左。而前道臣狀聞。在於庚辰年間。而本營謄錄。間多閪失。今不得取考云。則其所褒揚。今無可論。依査啓勿施。何如。傳曰。允。
정조 9년
尹尙東。以兵曹言啓曰。今九月二十一日。武臣賓廳講書日次。而動駕相値。不得爲之之意。敢啓。傳曰。知道。
정조 9년
洪仁浩。以二所巡廳言啓曰。去夜五更量。犯夜人出身李世興執捉。依例移送義禁府之意。敢啓。傳曰。知道。
정조 9년
備邊司啓目粘。觀此南漢巡審使具善復別單。則其所論列。凡爲五條。而久居僧與功勞僧加資事。自有北漢已例。而獨於南漢。初不擧論。則不但僧徒之抑鬱。在朝家一視南北城之道。不宜異同。使守廳。抄出其僧之年條最久者及公役時效力可以酬勞者。指名壯聞後許施。實爲激勸募入之一助是白乎矣。至於料窠之加設事段。本府餉還折半一萬石之分給。數旣不少。又爲料窠而加分。則僧徒雖有沾漑。居民實受其弊是白遣。且僧番錢之逐朔分排。比北漢稍優。加分加役一款。置之爲白乎旀。城內九等修葺事。使本府主管。另擇幹事僧。隨其最急處。先爲修改。則僧屋漸得繕完。軍物亦可藏置。竝令關由於京廳爲白乎旀。逋餉徵捧事。姑依書啓中所請。今年兺元定分數之內。限折半停退爲白乎旀。將校久勤事。至若新府尹之所陳達。頃日賓對時。以其掣礙之多端。旣不得許施。今不須更論他條通變。亦無好策。此一款置之爲白乎旀。城役及倉舖修建時看役將校論賞。姑待諸般役事完了。自守廳狀聞後。令該曹稟處之意。分付。何如。判付啓。久居僧功勞僧加資事。依北漢例。令守禦使。抄出狀聞。後日政加資。以爲聳勸之地爲旀。料窠加設事。更令該廳。面議府尹。另究可行之方。論理狀聞後稟處爲旀。城內九等修葺事。係是不容已之擧。依回啓。空名帖三百張。成給府尹處。與城將眼同修補。如有不足之事。更令守使。具由狀聞事分付爲旀。逋餉徵捧事及他餘條件。竝只依回啓施行爲旀。大抵山城。卽保障重地。建置之本意。至爲嚴重。特以磽确之間。生利不敷。凡係安業樂生之道。無論若大若小。朝家必須軫念。然後可策一分實效。旣遣元戎。周審以來。若無爲渠輩懷保之政是隱則。甚非所以固圉之本意。卿等與曾經守使。爛商便否。別具意見。草記爲良如敎。
정조 9년
大提學吳載純疏曰。伏以。臣猥忝匪據之任。入則憂懼。方寸焦熬。出則慙忸。顔背騂汗。愈久而愈切。莫省措躬之所也。噫。文衡之爲職。掌詞命而主課試。其任至重。而其責至大。苟非文詞華敏。鑑識精明。爲一世所推重者。無以黼黻洪猷。揀掄人才以副責任之重且大也。而於斯二者。儻或不備。則猶不可苟然冒據。況闕如而竝無者乎。臣文詞鈍拙。無所適用。鑑識儱侗。無所辨別。以之代撰絲綸。則若鈍鋩之雕器。疵痕之莫能自掩。以之考試功令。則若瞽者之辨色。珠礫莫能自別。顧其本末。不可擬議於是職之萬一。不獨臣自量之甚明。抑亦同朝之所共知也。而猥蒙擢拔之殊恩。濫占匪分之重任。當初膺命。亶出伸分之忱。畢竟仍冒。遂致貪榮之歸。瘡疣百出。敗闕畢露。曲蒙聖慈。庇覆涵貸。式至于今。幸免大何。臣感祝兢惶。銘心鏤骨。敢不殫竭心力。期以盡瘁。而第念臣之見叨是職。恰已周歲有餘矣。歷數近來主文衡者。未有如臣之久假。使臣才識文華。有足以優當是任。固不可如是仍冒。況萬萬不近似者乎。始焉濫叨。旣犯續貂之嫌。終又久據。自速蹲鳳之誚。忘廉沒恥。貽羞淸朝。非細故也。臣於前歲。再三陳懇。而誠淺辭拙。未格天聽。瀆擾是懼。泯默就列。惟俟聖明俯燭不才之實狀。庶蒙體諒之至恩矣。今則日月旣久。解免無期。若復憑恃寵靈。怵畏分義。不思所以自處。則將益增其冒據癏曠之罪。終陷於僨誤孤負之科。臣身顚仆。姑舍勿論。其於仰累則哲之明何哉。此尤臣之所大懼也。玆敢冒死申籲於仁覆之下。情雖至切。跡涉煩聒。臣罪至此。益無所逃。伏乞天地父母。念重器之不可久玷。諒臣言之非出飾讓。亟遞臣文衡之任。以卒終始生成之澤。千萬幸甚。臣無任云云。答曰。省疏具悉。重任豈可輕遞。卿其勿辭行公。
정조 9년
吏曹參判沈豐之疏曰。伏以。天休滋至。邦慶無疆。値聖祖胄筵之舊甲。行春宮肇講之盛擧。太平萬世伊今而始。率普延頸。小大蹈足。區區慶忭之忱。曷有其極。仍伏念臣之狗馬賤疾。猥徹聰聽。格外恩由。再煩特旨。臣仰戴生成之澤。倖逭違逋之誅。安意調息。得延殘喘。伏枕昏囈。仰首攢祝。自不覺感淚之被面也。臣於此際。伏見副修撰李顯靖疏本。則盛言今番場屋呼呈之弊。仍及科作之不成文體。全失題旨。反復論斥。譏嘲備至。至謂之見者掩口。識者寒心。臣滿心慙瞿。無辭可解。伊日呼呈之擧。蓋欲使人。盡其才藝。而畢竟之一齊納券。反失次第。其敢曰。事勢之所不免。而有所自恕乎。雖然苟使主司者。鑑識明透。錙銖不漏。則雖在積薪之中。豈有遺珠之歎。而顧臣素蔑文識。且乏藻鑑。優劣難辨於堆積之券。取捨不明於敲推之際。遂使莫重國試。緣臣而僨誤。辜負委寄。自速譏評。鈇鉞之誅。實所甘心。顧何敢晏然在職。不思所以自引乎。噫。臣之蒙被聖恩。天地罔量。每念酬答無階。只以糜粉爲期。而苟欲殫竭。則憂畏已積於華要。若思策礪。則才識未周於事爲。動輒跋疐。罙增罪戾。中夜拊心。不知自措。重以稟賦虛脆。疾病侵凌。今者一疴。又是滿盈之災。風火暴發。頭面浮腫。眞元隨陷。形神幻脫。鍼藥竝試。危兆屢見。似此症形。積有源委。實非一時無妄之發。必須藥餌之力。多費調治之方。然後庶幾得尋生路。復作完人。臣以情則旣如彼臲卼。以病則又如是危劇。開政有命。庚牌儼臨。而左右量度。承膺無路。玆不得不疾聲呼籲於天地父母之前。伏乞聖慈。俯垂諒察。亟令鐫削臣職名。仍命重勘臣僨事之罪。以振朝綱。以安賤分。不勝幸甚。臣無任云云。答曰。省疏具悉。卿其勿辭行公。
정조 9년
副修撰孟至大疏曰。伏以。臣之向來遘誣。人所罕有。若陷圂圊。便成滓穢之物矣。幸賴我聖上日月之明。濯之曝之。得免爲溝中之斷。固知造化至廣。天地之間。物無不全。而至於癭木之回榮。偏被生發之洪造也。又況臣自頃以來。猥蒙恩除。召旨聯翩。殆無虛月。分外榮寵。彌增光耀。蟣蝨賤臣。何以得此。雖殞身結草。不能仰答其萬一也。第區區私義。實不敢自毁廉防。玷辱名器。故一味縮伏。不敢爲蠢動之計。迹涉偃蹇。罪積逋慢。雖以仁覆之天。不能無雷雨之警。則顧臣所負。何敢望逭於椹斧之誅。而聖度天大。不惟不罪之。每施例勘之恩。終始曲保之。臣於是。旣極惶感。繼之憫蹙。不敢一日自安於心矣。頃者凶逆疊出。鞫獄方張。臣不勝驚憂。拚棄私義。趨進城闉矣。天佑宗祊。梟黨就戮。庭賀已畢。臣歸對鄕鄰。贊誦王靈。跛躄作氣矣。此際館除又下。召旨儼辱。臣聞命震越。莫知所以致之也。噫。臣之難進之義。聖明之所俯燭者。則固不可以歲月之稍改。有所變移矣。況李福徽之疏復出。而今誣甚於舊誣。後辱多於前辱。一期之間。再遭醜捺。臣之情勢。轉益危卼。榮塗進步。尙復暇論耶。噫。彼所謂德相爲臣年五十而請陞六者。尤是虛妄。臣再昨冬。始自嶺郵報滿而例陞。則行年。倐已五十有三。而德相之罪斃。已在其前矣。是果其所請而陞者耶。其餘諸說。無非此類。而虛弄假戱。惟意是恣。世有能把捉風頭。質證空色。加之於燕越不相及之地者。必自此人始矣。眞所謂無不有者也。臣於昨年。猥從縣道。敢陳自明之章。悉暴遘誣之實。則恩批昭晣。至以搆捏二字爲敎。神姦畢露於禹鼎。魑魅莫逃於太陽。臣何必呶呶更辨。重自歸於疲劣之科乎。然臣身汚衊。因此益甚矣。雖欲感激恩造。趨走承膺。而其勢無由。所謂蒙不潔則不得祀上帝者也。玆敢復因縣道。冒伸危迫之辭。伏乞天地父母。曲諒臣情勢。亟斥臣之職名。毋使重辱位著。仍治臣前後違越之罪。以肅朝綱。不勝幸甚。臣旣不敢以見職自居。則亦何敢以論事自列。而憂憤所激。不容泯默。伏惟聖明。垂察焉。噫噫。一自乙丙以來。亂逆層生。纔治一賊。又生一賊。燒餘之草。依然常萌。此其故何也。豈非懲討之法。猶未盡其鋤治之方而然耶。噫。謀亂宗祊。危逼聖躬者卽鄭妻。而實爲麟謙諸賊腹心之援。則麟謙諸賊伏法之日。卽鄭妻已誅之時。而彼尙晏然於內地。是豈奉天討罪之法乎。眼無儲君。心懷異圖者。卽龜柱。而寔是量翼群凶窩窟之主。則量翼諸賊正刑之前。龜柱當被先肆之律。而乃反視息於善地。亦可曰罪罪而得其正耶。噫噫。國榮之貪天爲功。專擅威福之罪。猶屬渠之細故。方其盜弄神器。謀移國脈也。凶圖之猖獗。國勢之岌嶪。果何如也。向非我殿下之英斷。則必不能轉移幾危之機於呼吸之間。思之及此。尙覺懍然。而顯戮之典。未加於戴頭之時。追施之律。又未擧於斃牖之後。刑政之乖舛。未有甚於此也。德相之罪。可勝言哉。殿下追念往昔。假以禮貌。渠反附麗國榮爲其倀鬼。爲其羽翼。首尾互應。表裏相聯。陰受指嗾。做出凶言。究厥情迹萬戮猶輕。而逮來之後。不施一鞫。終致獄中之徑斃。尙靳死後之追孥。王法之墜失。又當如何。伏願殿下。亟從庭臣之請。前後諸賊。夬正王法焉。噫噫。天下果有如夏賊之凶逆者耶。幻鏡夢之身。印耉輝之心。滾做一片者。卽此賊也。實窮天地所未有。亘萬古所未聞之巨凶大憝。則其治之之法。決不可以一例治逆之律治之也。明矣。彼斗恭。以其親姪。處其家庭。不但熏染之而已。其凶言逆節。乃反資於夏賊。則是亦夏賊而一而二者也。今日爲殿下之臣子者。亦不欲以一例治逆之律。治此賊者。自是秉彝之。所不能已者。則頃日筵席。斷用适律之請者。固是諸臺共公之論。而殿下不惟不允從之。反下問備之命。臣於伊時。竊爲殿下惜之。伏願殿下。夬下兪音。夏恭之醜類惡種。一竝殄滅之。少洩神人之憤焉。嗚呼。群凶之繆結接援。蓋一脈相貫。而朝廷之所以懲治之者。不過隨箭立帿而已其頑根固蔕。猶未得以盡祛。故不逞之徒。不但無所懲畏。反有以潛滋其跳踉之習。至於瑮逆之出而極矣。噫噫。瑮逆之窮凶情節。思之心驚。言之骨戰矣。以麟亮之凶計。挾角成之妖術。締結醜徒。煽動人心。假托神怪。鴟張氣勢。射天之弩。指日將發。則其不能濟者。莫非我殿下威靈之所暨也。然想其徒黨之布聯內外者。其麗必多。而一未盤覈。遽爾正法。略略收殺。草草了當。獄階徑斷。端緖莫究。日前諸臣之請刑。雖出於徑斃之慮。而其在重獄體之道。難免輕遽之失。臣實慨然於其時參鞫諸臣也。嗚呼。諸賊之所以綢繆排布者。恃有福榮之財。而福榮之所以指揮凶徒。經營巢窟者。亦以有其財也。則瑮與福榮。逆節無異。而今於福榮。獨施之以次律者。豈非刑不倚律者耶。夫知情云者。知賊之情而已之謂也。彼福榮。捐財結賊。若是其爛熳。則不但知賊之情而已者也。毋論貨財之多少。渠旣與逆瑮。謀計相通。情迹亦同。則是亦瑮而已也。大逆之律。不施於此賊。而更施何賊耶。伏願殿下。亟反成命。一以治瑮之律。治福榮焉。噫噫。罪人樂彬。自在國榮時。冣爲國榮之所信者也。國榮之凶圖陰謀。渠無不與知而密成之矣。則樂彬與國榮。固不可以差殊論也。況今福榮之逆。又出於渠家。而其子益榮。亦緊入於逆案。則渠雖身居遠謫。而安知非遙執發縱之權。暗地相照於千里咫尺之間哉。臣謂加棘罪人樂彬。亟令王府。拿鞫嚴問。期於得情。斷不可已也。臣身旣不進。而言涉越尊。尤不勝震越惶隕之至云云。省疏具悉。所陳已諭諸批矣。
정조 9년
乙巳九月二十一日卯時。上詣景慕宮。展拜入侍時。行都承旨金尙集。左承旨安聖彬。右承旨趙興鎭。左副承旨李祖承。右副承旨洪仁浩。同副承旨尹尙東。記事官金孝建。假注書李敬五。記注官金健修。記事官李崑秀。檢校直提學鄭民始徐浩修。二直提學朴祐源。檢校直閣徐鼎修。原任直閣鄭東浚。檢校待敎尹行任。以次侍立。上具翼善冠衮龍袍。乘輿出協陽門。駕前下敎曰。當該中官。令該府處之。司謁。令攸司科治。仍由月覲門。詣景慕宮。就版位行禮。入廟內奉審如儀訖。還入齋殿。命本宮都提調提調藥房都提調直提學補土堂上都承旨吏曹參議入侍。本宮都提調金尙喆。提調鄭昌聖。藥房都提調徐命善。檢校直提學鄭民始。補土堂上李文源。行都承旨金尙集。吏曹參議金宇鎭。右承旨趙興鎭。假注書李敬五。記事官李崑秀尹行任。以次進伏。尙喆命善進前曰。朝候頗涼。勞動之餘。聖體。若何。上曰。一樣矣。卿之愼節。近復。何如。尙喆曰。大體少愈。而尙未快復。精神有時昏瞀。行步不得任意。而所帶提擧之任。尙今虛縻。凡於本宮擧行之事。矇然不知。分義道理。已不勝萬萬悚悶。且以司譯院言之。本院等第。非都提擧。則不得擧行。故年年廢閣。至於軍門。亦如此矣。今若得蒙恩遞。則庶可以安心調息矣。伏願體諒焉。上曰。不可輕遞。姑俟後日。當有體念之道矣。司譯院等第。則以副提擧擧行。亦何妨也。尙喆曰。次堂擧行。原無已例。非但此事爲然。多有事務。實難虛縻矣。上曰。卿之所奏。旣如是縷縷。予豈無體念之道乎。仍命書傳敎曰。筵中陳懇若此。領府事兼管司譯都提擧之任。今姑勉副。又敎曰。還宮時不必祗迎。早爲還家好矣。仍命宇鎭。扶護而出。又命書榻敎曰。司譯提調李亨逵許遞。上曰。政官牌招開政。出榻敎又命文源進前。敎曰。今番弘陵補土後。欲始碑役。而廚傳有弊。卿以私行。馳詣弘陵。奉審碑閣碑石長廣。詳出見樣。又詣永陵。碑石前後面。俱各謄書。仍詣明陵。碑字大小。詳審以來可也。又命昌聖。奉入本宮儀軌。敎曰。東南關王廟廟庭碑文。已有肅廟朝及先朝御製。又有景慕宮睿製。事非偶然。待今番碑役告成。竝爲載之儀軌可也。尙衣提調鄭民始曰。本院歲入。自來不敷之中。近又益甚。至於給代引用加下數多之境。員役朔料。亦不能支給。而他無推移之道。勢甚憫迫矣。燕貿物種中象毛砒礵弸砂。略有遺儲。今年雖不貿來。似可支用。象毛二十斤中。除出十斤及砒礵弸砂各十斤。勿爲貿來。以其價本。移充於本院需用不足之數。何如。上曰。依爲之。出擧條仍命諸臣退出。命諸司預備。乘輿以出。由月覲門還內。諸臣以次退出。
정조 9년
乙巳九月二十一日酉時。上御壽康齋。左副承旨入侍時。左副承旨李祖承。假注書李敬五。記事官李崑秀尹行任。以次進伏訖。上命書大提學吳載純。吏曹參判沈豐之。前修撰孟至大疏批。又命讀公事。祖承讀奏訖。命退。承史以次退出。
정조 9년
行都承旨金尙集坐。左承旨安聖彬坐。右承旨趙興鎭坐直。左副承旨李祖承坐直。右副承旨洪仁浩坐。同副承旨尹尙東坐。注書金孝建仕一員未差。假注書李敬五仕直。事變假注書尹悌東仕。
정조 9년
王大妃殿惠慶宮中宮殿世子宮。政院玉堂。口傳問安。答曰。知道。
정조 9년
傳于李祖承曰。不過申飭。發配草記。姑未允下。李秉模定配之命。特爲蕩滌。仍令該曹口傳付軍職。至於候班參否。在其分義道理。使之知悉。
정조 9년
兵曹口傳政事。副司直李秉模。副司果李書九。
정조 9년
傳于金尙集曰。時原任大臣。參班閣臣入侍。
정조 9년
傳于李祖承曰。右副承旨與奉審宰臣入侍。
정조 9년
乙巳九月二十二日辰時。上御誠正閣。時原任大臣。參班閣臣入侍時。奉朝賀金致仁。領府事金尙喆。領敦寧鄭存謙。判府事徐命善李徽之李福源。左議政洪樂性。判府事金熤。一提學金鍾秀。二提學吳載純。檢校提學鄭民始徐浩修。二直提學朴祐源。原任直閣李秉模金宇鎭金載瓚徐鼎修徐龍輔。檢校直閣鄭東浚。檢校待敎李崑秀尹行任。行都承旨金尙集。記事官金孝建。記註官金健修。記事官金鳳顯。以次進伏訖。致仁等曰。朝晝異候。此時聖體。若何。上曰。一樣矣。致仁等曰。王大妃殿氣候。若何。上曰。一樣矣。致仁等曰。惠慶宮氣候。若何。上曰。一樣矣。致仁等曰。日氣生涼。世子宮氣候諸節。一向安寧乎。上曰。好在矣。致仁等。臣等入參問候之班。臣民慶喜。年年益深。而第未得許令陳賀。每命權停。還不任抑鬱之至矣。上曰。昨聞領府事入來。故使之晩後開門矣。近日則所愼。漸至差復否。尙喆曰。曲念至此。不任感泣。而臣之病勢。終未差可矣。上曰。卿等旣入來。故俄者賜饌。果爲見之否。命善曰。俄已飽喫。今又入對。誠甚萬幸矣。命退。諸臣以次退出。
정조 9년
乙巳九月二十二日酉時。上御誠正閣。右承旨與奉審宰臣入侍時。右承旨趙興鎭。假注書李敬五。記事官李崑秀尹行任。行副司直李文源。以次進伏訖。上曰。奉審無頉乎。文源曰。明陵陵上西邊階砌間。有頉處矣。上曰。不至大段乎。文源曰。幸不至大段。而不得不及今修改矣。上曰。然則擇日修改。可也。文源曰。臣前後奉命。屢詣永陵。而本陵典祀廳。不過齋室越房數間而已。昨秋幸行時因傳敎。雖已修葺。初無一間添建。祭物熟設之際。凡百非但狹窄。所見亦爲未安。合有變通之道。故敢此仰達矣。上曰。以此出擧條。待明春解凍後。本陵碑閣始役時。一體添建。所入物力及間數。與戶判畿伯相議。後日次對稟處。碑役時。不必別設都監。卿旣管各陵補土之役。此等事無異熟手。卿因差監董堂上。本陵官兼監役擧行。差使員。則依黔巖碑閣例。只以地方官一員。眼同爲之。畿伯亦依黔巖碑閣例。往來董飭可也。出擧條命宰臣先退。命書傳敎曰。觀此方物停止及賜冊謝恩表。首尾語多未暢。大提學吳載純。從重推考。當該製述官拿處。又命坐直承旨入侍。左副承旨李祖承。承命進伏。上命書傳敎曰。時囚中李奎亮沈能翼。竝放送。仍命退。承史以次退出。
정조 9년
行都承旨沈豐之坐。左承旨安聖彬坐。右承旨趙興鎭坐。左副承旨李祖承坐。右副承旨洪仁浩坐直。同副承旨尹尙東坐直。注書金孝建仕一員未差。假注書李敬五仕直。事變假注書尹悌東仕。
정조 9년
趙興鎭啓曰。敦寧都正李家煥。除拜後過三日。不爲出肅。依定式推考警責。仍卽牌招察任。何如。傳曰。允。
정조 9년
尹尙東啓曰。卽者檢閱尹行任。以其親病。陳疏經出。原疏以齋日。纔已退却矣。所當直捧禁推傳旨。而此與無端徑出有異。推考警責。何如。傳曰。允。
정조 9년
傳于安聖彬曰。差使員守令留待。
정조 9년
傳于趙興鎭曰。留待守令入侍。
정조 9년
洪仁浩啓曰。今九月二十四日。祿都目政事爲之之意。敢啓。傳曰。知道。
정조 9년
備忘記。馬政關係不輕。內外寺馬簿。極爲無形。當限修正。名存實無。至於內廐馬。事體尤自別。而年貢濟馬。節使賞馬。三邑遞任馬。則或具別單草記。或以口傳微稟。外此取種馬卜定馬貿來馬。原無一言皁白。徒費許多經用。率皆從中消瀜。事之無謂。莫此爲甚。年前因特敎定式。依年貢等馬例。使之來稟。而其時內乘。初不書付寺壁。亦不往傳提擧。近又如前不稟。當該內乘。到今雖不追理。此後取種卜定貿來等馬上來後。匹數毛色。內乘具別單來呈閤門。待發落分養或留養事。定式施行。如是申飭之後。又復因循。則不飭之失責有所歸。至於內乘僉正。亦當重勘。以此知悉。馬籍之淆雜。專由於內乘僉正之不職。曾以此意。屢有筵飭。難保其必有成效。此後內寺御乘馬及邊馬。外寺駕轎馬陞黜。修正別單。每朔末與馬牌單子。同爲書入事。一體定式施行。仍令揭板內外寺。
정조 9년
傳于趙興鎭曰。差使員上來守令。皆令明日下直。
정조 9년
傳于洪仁浩曰。都承旨許遞。前望單子入之。待下批牌招察任。
정조 9년
都承旨前望單子入之。沈豐之落點。
정조 9년
洪仁浩。以義禁府言啓曰。時囚罪人沈能翼李奎亮等。卽爲放送事。命下矣。沈能翼李奎亮等。卽爲放送之意。敢啓。傳曰。知道。
정조 9년
洪仁浩。以義禁府言啓曰。因二所巡廳啓辭。犯夜被捉人出身李世興。移本府處之事。命下矣。李世興。今方待命。卽爲拿囚之意。敢啓。傳曰。知道。
정조 9년
持平柳畊啓曰。臣姿性庸愚。言議巽軟。耳目重任。堪承尤難。而日前除旨。忽下於署經有命之時。臣不得不章皇出肅。而第臣與掌令臣姜垣。有姨母夫應避之嫌。揆以公格。勢難行公。而只緣生疎。未卽引避。恬然蹲冒。今始來避。臣之昏謬。於是尤大。其何可一刻晏然於臺次乎。請命遞斥臣職。答曰。依啓。
정조 9년
乙巳九月二十三日午時。上御誠正閣。同副承旨與留待守令入侍時。同副承旨尹尙東。假注書李敬五。記注官承膺祚。記事官金鳳顯。肅川府使權䎐。沃溝縣監朴龍煥。以次進伏訖。上命諸守令進前。問職姓名。䎐奏對訖。上曰。邑弊民瘼。如有可陳者。奏達。可也。䎐曰。西路間有站弊。而肅川則無此弊。別無弊瘼之可達者矣。上曰。汝頃差防禦使。不得往乎。䎐曰。然矣。上曰。瓜滿當在何月。䎐曰。臘月爲瓜限矣。上曰。下去善爲之。可矣。龍煥進奏職姓名訖。上曰。若有弊瘼之可達者。悉陳之。龍煥曰。本邑姑無大段弊瘼矣。上曰。年事比昨年。何如。龍煥曰。豐登比昨年無減矣。上曰。他邑亦然乎。龍煥曰。沿路所見。一樣登熟矣。上曰。新舊還當捧者爲幾何。龍煥曰。新還則米爲二千餘石。租爲三千餘石。舊還則今年當捧者。爲三百石矣。上曰。下去悉心做去。可也。命諸守令先退。命右副承旨入侍。右副承旨洪仁浩。承命進伏。上命書擧條批旨訖。仁浩曰。卽者檢閱李崑秀。謂有館規。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。上曰。依爲之。出擧條仍命退。承史以次退出。
정조 9년
乙巳九月二十三日申時。上御重熙堂。軍士房承旨入侍時。左副承旨李祖承。假注書李敬五。記注官承膺祚。記事官金鳳顯。以次進伏訖。上命檢校直閣入侍。賤臣承命出。與檢校直閣鄭東浚偕入進伏。上命兵學通先印件入之。賤臣承命持入。上命讀諸公事。祖承讀奏公事訖。仍命退。諸臣以次退出。
정조 9년
行都承旨沈豐之坐。左承旨安聖彬坐。右承旨趙興鎭坐。左副承旨李祖承坐直。右副承旨洪仁浩坐。同副承旨尹尙東坐直。注書金孝建病一員未差。假注書李敬五仕朴蓍壽仕直。事變假注書未差。
정조 9년
傳于沈豐之曰。守令察訪邊將留待。
정조 9년
傳于沈豐之曰。都承旨左承旨與留待守令察訪邊將入侍。
정조 9년
傳于趙興鎭曰。宣傳官試講。明日爲之。
정조 9년
以檢閱李崑秀牌不進。罷職傳旨。傳于李祖承曰。只推。
정조 9년
沈豐之啓曰。事變假注書尹悌東。身病猝重。勢難察任。今姑改差。何如。傳曰。允。
정조 9년
尹悌東改差。代以權文度爲事變假注書。
정조 9년
趙興鎭啓曰。摠戎使金思穆。時無職名。令該曹口傳付軍職。何如。傳曰。允。
정조 9년
兵曹口傳政事。副司直單金思穆。
정조 9년
沈豐之啓曰。卽者吏曹假郞廳來言。今日祿都目政事爲之事。命下。而判書趙時俊陳疏入啓。參判未差。參議金宇鎭病不來。不得開政云。參議卽爲牌招。何如。傳曰。允。
정조 9년
沈豐之啓曰。吏曹判書趙時俊。參議金宇鎭牌不進。推考傳旨。及罷職傳旨。今方捧入。而開政命下之後。如是違牌。不卽擧行。事甚未安。判書更卽牌招開政。何如。傳曰。允。
정조 9년
沈豐之啓曰。吏曹判書趙時俊再牌不進。推考傳旨今方捧入。而開政命下之後。連事違牌。不卽擧行。事體所在。誠極未安。所當更淸牌招。而係是一日三牌。何以爲之。敢稟。傳曰。更爲牌招。
정조 9년
以守禦使狀啓久居僧功勞僧加資事。傳于安聖彬曰。今日政下批事。分付。
정조 9년
有政。吏批。判書趙時俊進。參判未差。參議金宇鎭牌不進。行都承旨沈豐之進。以李永穆爲持平。李龍柱爲典籍。兼春秋單韓啓玉。冬至書狀官宋銓。兼持平李翼晉減下。學正單崔雲翰。學諭單安經心。贈吏判鄭光殷贈左贊成例兼。判義禁鄭昌聖考。
정조 9년
再政。以尹㬦爲副應敎。
정조 9년
兵批。判書徐有憐進。參判李度默病。參議李夔入直進。參知李祖源病。右副承旨洪仁浩進。以李國培爲都摠都事。李廷範爲訓鍊判官。副護軍單黃仁煥。副司直單金尙集李亨元李集斗趙城鎭朴天行權以綱尹東晩李惠祚李益烍權柳畊。副司果李延伋。同知單吳喜昌。僉知單韓炯黃顯基任希莘。
정조 9년
傳于李祖承曰。禮房承旨與提調入侍。
정조 9년
尹尙東啓曰。今日政新除授持平李永穆。一體牌招。何如。傳曰。允。
정조 9년
權文度在外。代以金洛一爲假注書。
정조 9년
注書金孝建病。代以朴蓍壽爲假注書。
정조 9년
洪仁浩。以禮曹言啓曰。敬陵弘陵來龍補土。明陵階砌石修補處。擇日擧行事。命下矣。吉日令日官推擇。則來十月初七日初九日俱吉云。以何日定行乎。敢稟。傳曰。以初七日爲之。告由祭文當親撰。進去堂上。仍如敬陵弘陵。獻官行祭後。待朝卽爲始役。今番亦不必設都監。知事具善復。屢經局內董役。禮曹參判李文源。園役以後。無異專委。竝差監董堂上。本陵官兼監役。使之眼同擧行。此與部字內有異。依前下敎。以地方官高陽郡守柳曾養。差使員稱號。眼同看役。諸般所入。已有區劃者。雖一木一石。切勿取用於民間。此意自本曹。嚴飭畿營。弘陵碑石無陰記。今番以添刻事。監董堂上。旣承筵敎。草圖書令內閣書入。當躬書。奉詣時節次。參考可據前例。磨鍊節目以入。明春永陵碑文奉詣時。亦依今番節目爲之。可也。
정조 9년
趙興鎭。以禮曹言啓曰。永禧殿雨漏有頉處。擇日修改事。已爲稟定矣。修改吉日。令日官推擇。則來十月初十日辰時爲吉云。以此日時擧行。而自第一室。至第五室。先告事由祭。同日曉頭行。移安同日同時。還安及還安祭。事畢後隨時設行。所用雜物。令各該司。磨鍊進排。亦令繕工監。別定監役官。趁卽修改。而臣曹與戶工曹堂上郞廳。當日進去。眼同看審。何如。傳曰。允。當日躬詣展拜。臨視役事。事畢後行還安祭。以此知悉。
정조 9년
趙興鎭。以內醫院都提調提調意啓曰。駞駱粥。自十月初一日。當爲封進。依前例擧行。世子宮供上。今年則一體擧行事。預爲分付司僕寺之意。敢啓。傳曰。知道。東宮供上駞駱。更待下敎爲之。可也。
정조 9년
尹尙東。以禁衛營言啓曰。本營騎士將金衡柱。身病猝重。勢難察任改差。何如。傳曰。允。
정조 9년
尹尙東。以義禁府言啓曰。出身李世興。今月二十日夜五更量。犯夜被捉。而因二所巡廳啓辭拿囚矣。依例隨更數決杖十度後。放送之意。敢啓。傳曰。知道。
정조 9년
義禁府啓目。製述官李顯采原情云云。傳旨內辭緣。泛稱遲晩。刑推得情。何如。判付啓。分揀放送爲良如敎。
정조 9년
吏曹判書趙時俊疏曰。伏以。銓衡重任。初非魯劣如臣所可擬議者。亦非姑且承乏。聊伸分義之地。而昨夏誤恩之下。臣不能固守虞人之戒。怵迫威命。未免一出。靜言追惟。尤悔萬端。頃者復授之命。適在園陵行幸嚴鼓將下之際。身在衛班。義重隨駕。他不睱顧。黽勉卽膺。竝與例讓。而擔却一邊。因仍盤礴者。殆過數旬。大乖廉防。厚招嗤罵。自顧靦然。人謂斯何。臣之此任。前旣副急而試可矣。副其急而不能副。不宜再授。試其而而未見可。則不宜委任。上何以虛縻好爵。下何以徒藉寵眷。以累聖朝綜核之政哉。噫。臣性本迂鈍。識又疎闇。不襯於機要之任者。卽通朝所知。而中權忝竊。奄過半載。伈伈就例。憒憒爲按簿而模索。排望而塗抹。疵纇難奄。姍謗交騰。不職之罪。臣亦自知。惟一夕俟勘。而不惟不加斥退。乃反侈之以新命。益之以重擔。左兜右攬。周流兩銓。專付以進退人物之柄。有若非臣莫可者然。藉曰一身之光榮雖極。而其奈國事之僨誤何哉。以臣不肖。偏蒙洪造。人微而寵愈隆。器淺而責愈鉅。鴻恩厚德。天地莫量。臣雖至愚。亦具人性。感激圖報。自倍常情。夷險燥濕。義無所擇。固當殫竭駑鈍。生死向前。又何用區區辭竝。而顧此見職。卽臣曾功蔑效者也。泥淖舊轍。義難復蹈。睢盱險塗。思之猶悸。今若憑恃寵靈。冒沒承當。揚袂於衆睽之場。抗顔於自劃之席。則是欺聖明也。負私心也。臣雖萬萬無狀。豈忍爲是哉。目今隄防不嚴。義理漸混。其所以激揚而挽回之者。惟是銓部之責。則此時此職。視前尤異。況以臣疎坦之蹤。不解俯仰之態。信心冥墑。到底柄鑿。持此而行乎世。終不足顚沛後已。旣無補於國家。祗招災於臣身。此臣所以夙宵功懼。雖被誅譴。決不爲仍冒之計者也。若其滿盈之戒。過福之憂。猶屬臣一己之私。雖不敢煩陳。而亦豈無望於玆覆之天乎。曲遂之恩。涕泣以禱。且於再昨候班歸後。素患癖氣。猝然肆動。以外感添頓。膈痰凝結。遍身灑浙。貼委床席。精神沈瞀。時日之內。萬無起動之勢。若於此時。得解匪分之任。以便周治。則臣雖卽日溘然。庶可無恨。情危病若。言不知裁。臣罪至此。尤無所逃。今日當開祿政。而無路自力。玆陳短章。仰暴至懇。伏乞天地父母。俯賜鑑諒。劃許鐫削。以安殘喘。以靖私義。不勝大願。答曰。省疏具悉。卿其勿辭行公。
정조 9년
敦寧都正李家煥疏曰。伏以。臣匪分新資。有隕自天。惝怳怵惕。涉旬靡定之際。繼而承敦府除旨。召牌儼臨。銜恩畏義。雖不得不一伸叩謝。而第臣本無敦寧。揆以法典。自在當遞。玆敢冒陳短章。仰瀆崇聽。伏乞聖玆。特令照例遞改。以存公格。以安私分。不勝幸甚。省疏具悉。疏辭下該曹稟處。
정조 9년
乙巳九月二十四日辰時。上御誠正閣。都承旨左承旨與差使員守令察訪邊將同爲入侍時。行都承旨沈豐之。左承旨安聖彬。記事官金孝建金鳳顯。記注官承膺祚。瑞興縣監金安默。洪川縣監朴敦浩。奉化縣監沈公著。恩津縣監朴健陽。居山察訪具善啓。彌助項僉使金樂九。保山別將宋履成。以次進伏訖。上曰。吏曹判書趙時俊牌招。出榻敎上曰。右副承旨入侍。右副承旨洪仁浩進伏。上命守令進前奏職姓名。諸臣以次進對。上謂公著曰。汝知春間事乎。公著曰。臣聞知。而至今感泣。無所仰對矣。上謂健陽曰。年事。何如。健陽曰。豐年矣。命書傳敎曰。禮曹參判許遞。前望單子入之。又命書傳敎曰。春秋季朔試射。已有定式。此後依當朔親試取稟例。每季朔初一日。以何日定行取稟。如非親臨時。亦依他朔試射及課試例。以閣臣中試官。以二人受點。進詣春塘臺設行事。定式施行。今朔係是當次。明日親試。同爲擧行事。令內閣知悉。又命書傳敎曰。名以箋文。事體不輕而重。設令封箋日字迫近。所謂差員。以秩卑別將差送。寧有如許事體。謬例從他謬例。慢忽不可無警。平安監司鄭一祥。緘辭推考。此後箋文差員。必以守令擇差。仍以此意。令廟堂申飭諸道。豐之曰。吏曹判書趙時俊疏批已下。一體牌招。以爲開政之地。何如。上曰。依爲之。出擧條命退。承史以次退出。
정조 9년
乙巳九月二十四日辰時。上御重熙堂。左副承旨與成川府使入侍時。左副承旨李祖承。假注書李敬五。記注官承膺祚。記事官金鳳顯。成川府使金載瓚。以次進伏訖。上曰。西關年事。比昨年。何如。載瓚曰。比昨年。穡事未免半減。沿路所見。亦皆如此矣。上曰。何日當發程乎。載瓚曰。今日將出城矣。上命政官牌去來知入。賤臣承命出問還奏曰。吏曹判書趙時俊牌去來。姑未及知。而吏曹參議金宇鎭。納牌不進云矣。上曰。連爲催促事。分付。可也。賤臣承命出傳。還入進伏。上曰。今九月朔抄啓文臣親試。明日爲之。出榻敎仍命退。諸臣以次退出。
정조 9년
乙巳九月二十四日未時。上御壽康齋。軍士房承旨入侍時。右承旨趙興鎭。假注書李敬五。記注官承膺祚。記事官金鳳顯。以次進伏訖。上命讀諸公事。興鎭讀奏公事訖。上命吏兵批窠闕知入。賤臣承命書入。上曰。今日政盡爲擬入事。分付兩銓。可也。仍命退。承史以次退出。
정조 9년
行都承旨沈豐之坐。左承旨安聖彬坐。右承旨趙興鎭坐。左副承旨李祖承坐。右副承旨洪仁浩坐直。同副承旨尹尙東坐直。注書金孝建病一員未差。假注書李敬五仕朴蓍壽仕直。事變假注書金洛一仕。
정조 9년
安聖彬啓曰。明日常參經筵。取稟。傳曰。停。
정조 9년
尹尙東啓曰。合辭方張之時。兩司無詣臺之員。事甚未安。除在外未署經外。未肅拜呈告人員。竝卽牌招。何如。傳曰。允。
정조 9년
沈豐之。以奎章閣言啓曰。明日抄啓文臣親試時。應試人員進不進單子。修整以入。而副司果徐瀅修。謂有情勢。屢度催促。終不入參。揆以事體。誠極未安。依定式。令該府拿處。何如。傳曰。前後申飭。何如。而又復逡巡。萬萬駭然。各別嚴飭。使之入參。進不進單子。更爲修整以入。
정조 9년
沈豐之。以奎章閣言啓曰。明日抄啓文臣親試時。應試人員進不進單子。更爲修整以入。而副司果徐瀅修。謂有情勢。特敎嚴飭之下。屢度催促。終不入參。揆以事體。萬萬未安。依定式。令該府拿處。何如。傳曰。允。
정조 9년
李祖承啓曰。檢閱李崑秀。旣有只推之命。卽爲牌招入直。何如。傳曰。允。
정조 9년
以吏曹參議金宇鎭牌不進。罷職傳旨。傳于洪仁浩曰。只推。
정조 9년
以副司果徐瀅修拿處傳旨。傳于尹尙東曰。申飭之下。焉敢若此。此傳旨今姑分揀。使之入參。後復若此。當別樣嚴處。以此分付。
정조 9년
李祖承。以侍講院言啓曰。本院下番兼司書李敬一。連日入直矣。以本職執義牌不進出去。司書沈晉賢。說書尹光普俱在外。兼說書尹行任陳疏受由。下番他無推移之員。不得已上番。當爲姑降。而兼弼善趙濟魯。以本職入直玉堂。輔德趙鼎鎭。兼輔德徐龍輔。弼善趙弘鎭。兼文學鄭萬始。竝卽牌招。推移入直。何如。傳曰。兼弼善趙濟魯。使之入直。可也。
정조 9년
尹尙東。以弘文館言啓曰。本館上番闕直。事甚未安。校理李翼晉成種仁。副校理李太亨。竝卽牌招。以爲推移入直之地。何如。傳曰。允。校理李翼晉成種仁。許遞。政官待明朝。牌招開政。
정조 9년
兵曹口傳政事。副司果單李翼晉成種仁。
정조 9년
以軍號傳于尹尙東曰。此等軍號。前所未見。軍號事體。何等至嚴。況是奏御文字。則尤何敢以閑漫之說。容易書之。殆若戱劇者然乎。當該兵曹堂上遞差。軍號卽爲改書以入。
정조 9년
安聖彬。以禮曹言啓曰。今此大殿誕日陳賀諸道所封箋文中。慶尙左道水軍節度使柳孝源。以應封官。兼別軍職。故各爲封箋矣。一體看品捧入之意。敢啓。傳曰。知道。
정조 9년
尹尙東。以兵曹言啓曰。來十月十一月當上番騎兵二百五十名。依定式。本曹點考後。仍令該曹。襦依題給之意。敢啓。傳曰。知道。
정조 9년
趙興鎭。以訓鍊都監言啓曰。本局把摠朴順陽。身病甚重。勢難察任。改差。何如。傳曰。允。
정조 9년
禮曹啓目。弘陵碑石陰記御筆奉詣陵所時應行諸事。參酌磨鍊。依此擧行。何如。判付啓。依所啓施行爲旀。厨傳之弊。不可不念。雖非部字內。進去堂上以下員役。給粮料事。分付惠廳。畿邑則切勿等待。無以一毫貽弊事。更良嚴飭畿伯處。擧行形止。使之狀聞爲旀。相地官段。禮賓參奉具聖元兺進去爲旀。別看役及牌將等。令該堂上。草記爲旀。草記時以兩陵補土所稱號事。分付爲旀。碑文御筆奉詣時。監董堂上兺隨詣。郞廳置之爲良如敎。
정조 9년
乙巳九月二十五日巳時。上御重熙堂。禮房承旨入侍時。左副承旨李祖承。假注書朴蓍壽。記注官承膺祚金健修。稟事閣臣徐龍輔。以次進伏訖。上命書傳敎曰。東南兩廟。廟庭碑文。粧䌙正本長廣。已令將臣。進詣奉審矣。肅廟朝御製御筆碑文。先朝御製碑文。景慕宮睿製碑文。尙不入刻。實是欠事。旣覺之後。不容遲滯。列朝御製。次第入刻。則予亦欲續撰。日前賓對。已有筵敎。兩廟各立二碑。一碑則前面。敬摹肅廟朝御製。後面。則敬摹先朝御製。又一碑則前面。書景慕宮睿製。後面。當親書續撰碑文。以此知悉。戶兵判及三營將臣。通同句管。監董都廳一員啓下。看役牌將。每碑各一人差定。所入物力。就議大臣。明日入侍時稟處。仍命退。諸臣以次退出。
정조 9년
行都承旨沈豐之坐。左承旨安聖彬坐直。右承旨趙興鎭坐。左副承旨洪仁浩坐。右副承旨成德朝未肅拜。同副承旨尹尙東坐直。注書金孝建病一員未差。假注書李敬五仕直朴蓍壽仕。事變假注書金洛一仕。
정조 9년
沈豐之啓曰。左副承旨李祖承。今日不爲仕進。卽爲牌招。何如。傳曰。允。
정조 9년
安聖彬啓曰。卒鶴城君楡成服日。遣近侍致祭事。命下矣。何承旨進去乎。敢稟。傳曰。同副承旨進去。
정조 9년
尹尙東啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
尹尙東啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
安聖彬啓曰。合辭方張之時。諫院無詣臺之員。事甚未安。今日政新除授臺諫。竝卽牌招。何如。傳曰。允。
정조 9년
沈豐之。以侍講院言啓曰。本院上番。姑降入直。事甚未安。兼司書有闕之代。今日政差出。待下批仍卽牌招。以爲入直之地。何如。傳曰。允。
정조 9년
有政。吏批。判書趙時俊進。參判未差。參議金宇鎭。同副承旨尹尙東進。以李東郁爲執義。宋銓爲獻納。徐有鍊爲正言。鄭萬始李錫夏爲校理。申大升爲兵曹參判。李漢一爲敦寧都正。金魯直爲兵曹佐郞。金鼎相爲繕工奉事。鄭趾煥爲南陽府使。曺允大爲兼司書。
정조 9년
兵批。判書徐有隣病。參判未差。參議李夔病。參知李祖源入直進。同副承旨尹尙東進。副司直李度默李家煥。副司果宋銓李濟萬。
정조 9년
以抄啓文臣朔試射入格單子。傳于成德朝曰。無端不參人禁推及無分人推考。依文臣朔試射例爲之。推考則自本閣照律。此後依此定式施行。
정조 9년
以抄啓文臣鄭萬始趙濟魯金熙朝成種仁姜世綸李書九鄭東觀等朔試射時無分推考傳旨。傳于尹尙東曰。今番係是令初。分揀。
정조 9년
以抄啓文臣金啓洛朔試射時病不進禁推傳旨。傳于尹尙東曰。聞有實病。分揀。
정조 9년
傳于尹尙東曰。承旨前望單子入之。
정조 9년
承旨前望單子入之。成德朝落點。
정조 9년
安聖彬。以奉常寺都提調提調意啓曰。東籍親耕田所種稻打作。則所出爲四石。太打作則所出爲一石五斗。豆打作則所出爲一石。皮唐黍打作。則所出爲二石之意。敢啓。傳曰。知道。
정조 9년
趙興鎭。以兵曹言啓曰。來十月初六日宗廟冬享大祭親行時。以何營軍兵隨駕。何營軍兵留陣。而禁軍馬步軍幾番幾哨磨鍊乎。敢稟。傳曰。禁衛營騎士三番。帥軍五哨以隨駕。禁軍三番隨駕。御營廳留陣。可也。
정조 9년
安春君烿疏曰。伏以。臣猥忝屬籍。濫被洪造。不意專對之命。遽及於如臣無似。臣義重往役。未敢言私。自顧踰分。莫省攸措。而今者出疆不遠。仍伏念臣之父母墳山。在於廣州地。霜露之感。省掃之願。有不容自外於孝理之下。冒昧陳懇。儻蒙恩暇。往掃於未辭陛之前。則其爲微分之感。當復如何。且臣之曾祖貞孝公綾原大君臣俌墓。在於楊州距廣不遠之地。歷省先隴。亦有前例之可據。玆敢披瀝情懇。齋沐仰籲。伏乞天地父母。幸賜矜許。俾伸至情。不勝大願。臣無任云云。答曰。省疏具悉。卿其依所請往省焉。
정조 9년
掌令宋景煥啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默抄選之望。亟施刊改之典。措辭竝見上新除授持平李永穆。時在京畿安城地。請斯速乘馹上來事下諭。答府曰。不允。第九件事。亟停勿煩。下諭事。依啓。
정조 9년
乙巳九月二十六日辰時。上御春塘臺。抄啓文臣親試。宣傳官試講入侍時。行都承旨沈豐之。左承旨安聖彬。右承旨趙興鎭。右副承旨洪仁浩。假注書李敬五朴蓍壽。記注官金健修。記事官金鳳顯。抄啓文臣試官原任提學黃景源。二提學吳載純。檢校直提學鄭民始徐浩修。原任直閣徐鼎修。宣傳官試講試官兵曹判書徐有隣。訓鍊大將具善復。以次進伏訖。景源曰。試官李秉模。抄啓文臣徐瀅修。謂有情勢。不爲入來矣。上曰。使之催促入來。賤臣承命出還奏曰。待令闕外云矣。上命書傳敎曰。昨日飭敎。不特諄複。此家之人。若是處義。實非前日所期。別有甚般飭敎。可以出脚乎。到今不可一味催促。抄啓文臣副司果徐瀅修。江東縣監除授。使之當日辭朝。星火赴任。時任江東縣監。遞付京職。仍命江東縣監入侍。賤臣承命出。與江東縣監徐瀅修偕入進伏。上曰。汝之處義。無乃過乎。今此除命。出於曲保大臣家之意。汝須知悉此意。下去須善爲之。瀅修曰。惶悚無地。感泣不知仰達矣。仍命宣諭。命退。命書傳敎曰。人言之出於嫁禍。照燭無餘。況居銓任怨。豈若近來。所謂銓官若此。而驅之罔測之科者。果何等變怪。執此究之。攻之者爲國邊乎。被攻者爲國邊乎。朝家之齗齗於此宰臣。必欲使之供職。豈特爲其人。一則爲義理也。二則爲堤防也。今日國綱。雖曰掃地。覬覦之漸。不一而足。朝家決不爲此輩所撓奪。此意廷臣孰不知之。然而看作一己之處義。前後飭敎之下。迷不知動。以遞以罷。以拿以竄。無罰不施。無律不勘。而猶不欲承膺。至於今日試役。又此懸病。寧有此等道理乎。試官閣臣李秉模爲先從重推考。使之卽爲進參。賤臣承命出傳。檢校直閣李秉模。承命進伏。上命試官進前。鼎修進伏。命書書題訖。命懸題。命宣傳官試講。斯速擧行。上命戶曹判書禮曹參判入侍。戶曹判書趙㻐。禮曹參判李文源。承命進伏。上曰。今番植木處所見。果何如。文源曰。果善爲。而姑未盡植矣。上曰。弘陵役事畢役後。使之監董此事。已爲分付。能無不及之歎乎。文源曰。足可爲之耳。文源曰。弘陵碑文御筆入刻前一日。奉詣陵所之意。昨已自本曹。節目啓下矣。與訓將相議。則以爲數三日先期奉詣御筆。然後可以摹寫。而無窘急之患云。若以來十月初四日。先期奉詣。則臣等享官之任。不無掣肘之端。合有變通之道。敢此仰達矣。上曰。依此爲之。兩陵獻官。令該曹。別爲塡差。可也。出擧條善復曰。弘陵碑石陰記。雖已見樣。自京依見樣爲之。則臨時不無差錯之慮。臣初四日。奉御製進去仍留。碑石後面。詳細見樣。模寫北漆。然後似無相左之弊。而別看役寫字官洪慶運率去。牌將訓鍊都監旗牌官張泳。御營廳敎鍊官王漢佐。守御廳敎鍊官趙時恭率去之意。惶恐敢達。上曰。依爲之。出擧條命禮曹參判先退。善復曰。碑石以龍頭爲之乎。以加簷爲之乎。上曰。加簷似無妨矣。物力所入。爲幾數乎。善復曰。一碑所入。爲三千兩矣。上曰。若以翼廊。仍爲碑閣。則物力似不大段。未知何如。戶判進奏。㻐曰。果好矣。而然則不過二千餘金。足可以了當矣。上曰。物力何以區劃。善復曰。惠廳留庫錢。今爲六七千兩矣。有隣曰。都廳則不可以蔭官爲之。以文臣中擇差。似好矣。上曰。從好爲之。可也。上謂善復曰。卿等出去時。則仍佩往來。命諸試官。就考抄啓文臣試券。考訖。命書傳敎曰。左副承旨聞有實𧏮。勢難供職。許遞。前望單子入之。待下批。牌招察任。仍命退。諸臣以次退出。
정조 9년
乙巳九月二十六日未時。上御重熙堂。軍士房承旨入侍時。右承旨趙興鎭。假注書朴蓍壽。記注官金健修。記事官李崑秀。以次進伏訖。上命書傳敎曰。左承旨聞有應避。許遞。仍命退。承史以次退出。
정조 9년
行都承旨沈豐之坐。左承旨安聖彬坐。右承旨徐龍輔未肅拜。左副承旨洪仁浩坐直。右副承旨成德朝坐直。同副承旨尹尙東坐。注書金孝建病一員未差。假注書李敬五仕朴蓍壽仕直。事變假注書金洛一仕。
정조 9년
尹尙東。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
沈豐之啓曰。右承旨趙興鎭。今日不爲仕進。卽爲牌招。何如。傳曰。允。
정조 9년
沈豐之啓曰。新除授右副承旨成德朝。牌招察任。何如。傳曰。允。
정조 9년
以來初一日。輪對取稟。傳于洪仁浩曰。爲之。
정조 9년
傳于沈豐之曰。軍士房入侍。
정조 9년
兵曹口傳政事。副司直單李秉模。
정조 9년
傳于沈豐之曰。龍川府使彌串僉使狀罷之代。今日政各別擇差事。申飭銓曹。
정조 9년
傳于徐龍輔曰。邊禁在所當嚴。況城將巡邊之時。身爲地方官。不能盡心察職。致使彼人放接我境。寧有如許紀綱。當該守令邊將。不可罷黜而止。該府使沈削職。該僉使徐敬默。卽其地定配。以懲日後。身處藩閫重寄。常時不能檢飭之失。在所難免。監司鄭一祥。兵使李漢泰。從重推考。統轄淸北鎭管。爲任非輕。況彼人搜討之時。初不各別嚴察。終又一味任惰。不可無警飭之道。況狀聞封發。過四日始到院。遲滯之罪。亦難寬恕。宣川府使李漢五罷職。亦令今日政差出。
정조 9년
有政。吏批。判書趙時俊進。參判未差。參議金宇鎭式暇。行都承旨沈豐之進。以金東淵爲獻納。宋俊載爲正言。徐浩修爲判尹。柳鎭琡爲宣川府使。李潤彬爲龍川府使。
정조 9년
兵批。判書徐有隣試官進。參判未差。參議李夔病。參知李祖源入直進。同副承旨尹尙東進。以李昌運爲都摠管。申啓文爲黃海兵虞候。洪尙春爲彌串僉使。僉知單申暹金尙振。副司直鄭昌聖李祖承單付。副司果單金載仁。
정조 9년
傳于徐龍輔曰。御定兵學通印進時監印閣臣檢校待敎尹行任。敦寧都正李家煥。各半熟馬一匹賜給。前水使李儒敬。檢書官朴齊家。各兒馬一匹賜給。前水使李潤彬。上弦弓一張賜給。板本待畢印。藏于武庫。以爲鱗次廣布之事。分付。
정조 9년
傳于徐龍輔曰。兵學通各一件下送。卿等祗受後。兩山城分置。以爲城操時依此遵用之地。祗受刑止狀聞事。自內閣下諭于守摠使處。
정조 9년
傳于徐龍輔曰。錢十貫米五石紬二十疋木五十疋。依昨年例。輸送于淸璿郡主房事。分付戶曹。
정조 9년
尹尙東。以弘文館言啓曰。新除授副應敎尹㬦。卽爲牌招察任。何如。傳曰。允。
정조 9년
成德朝。以訓鍊都監言啓曰。本局哨官柳翼星。身病甚重。勢難察任。改差。何如。傳曰。允。
정조 9년
成德朝。以義禁府言啓曰。彌串前僉使徐敬默。令道臣拿致嚴棍後。卽其地定配事。承傳啓下矣。依例發遣府書吏。該僉使徐敬默。自本道監營。拿致嚴棍後。以承傳內辭意具罪目。仍令押送于卽其地龍川府彌串鎭配所之意。敢啓。傳曰。知道。
정조 9년
掌令姜垣啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。設鞫得情。請金斗默抄選之望。亟施刊改之典。答府曰。不允。第九件事。亟停勿煩。
정조 9년
乙巳九月二十七日巳時。上御重熙堂。軍士房承旨入侍時。右承旨趙興鎭。假注書朴蓍壽。記事官金鳳顯李崑秀。以次進伏訖。上命書傳敎曰。誓戒在明。侍從堂上堂下違牌坐罷人竝敍用。又命書傳敎曰。右承旨許遞。前望單子入之。仍命退。承史以次退出。
정조 9년
行都承旨沈豐之坐。左承旨安聖彬坐直。右承旨徐龍輔坐。左副承旨洪仁浩坐直。右副承旨成德朝坐。同副承旨未差。注書金孝建仕一員未差。假注書朴蓍壽仕直。事變假注書金洛一仕。
정조 9년
安聖彬啓曰。合辭方張之時。兩司無詣臺之員。事甚未安。除在外。疏批未下及未署經外。未肅拜呈告人員。竝卽牌招。何如。傳曰。允。
정조 9년
沈豐之啓曰。同副承旨尹尙東。今日不爲仕進。卽爲牌招。何如。傳曰。允。
정조 9년
沈豐之啓曰。同副承旨尹尙東牌不進。罷職傳旨捧入矣。親臨誓戒。承旨不可不備員。合有變通之道。何以爲之。敢稟。傳曰。許遞。前望單子入之。
정조 9년
沈豐之啓曰。新除授右承旨徐龍輔。牌招察任。何如。傳曰。允。
정조 9년
以執義李東郁。正言宋俊載牌不進。罷職傳旨。傳于成德朝曰。只推。